Koste van skoolklere knyp - Onderwys - Republikein
Tuesday, May 21st, 08:29:36
Koste van skoolklere knyp
Yochanaan Coetzee - Ouers landwyd is van verlede week af in 'n stryd gewikkel om nie net vir hul kinders plek in skole te kry nie, maar ook van skoolklere te voorsien.
Beskikbaarheid van skooluniforms is 'n groot kwessie en daarbewens neem die koste daarvan alte dikwels 'n reusehap uit ouers se beursie.
"Dit kan baie druk op 'n ouer sit, veral as jy nie goed beplan het nie," het me. Sandra Haihumbi, 'n ouer, verlede week tydens 'n besoek aan 'n verskaffer gesê.
"'n Ander kwessie wat ouers moet dophou, is die langtermynkoste van laegehalte-skoolklere. Soms raak dit duurder omdat jy iets gereeld moet vervang."
Koste van gehalte
Republikein het by van Windhoek se vernaamste skoolklereverskaffers navraag gedoen oor die koste om 'n graad 1-leerling van kop tot toon uit te rus.
Gespesialiseerde verskaffers soos Boundary Wholesalers is bekend vir hul gehalteprodukte, maar dit is nie waar dat hulle in alle opsigte duurder as ander verskaffers is, sê die bestuur.
"Ons fokus is definitief op gehalte en nie generiese, ingevoerde produkte nie omdat ons glo dit die kind en die ouer meer gaan baat. Dit beteken nié dat ons noodwendig duurder as ander verskaffers is nie. Op sommige vlakke is ons selfs goedkoper, en met dié gehalte kan jy op lang termyn eintlik meer bespaar," het 'n bestuurslid, bekend as oom Mohammed, gesê.
"Dit is waarom ons nie 'n vaste prys op 'n item kan plaas nie; ons laat maak dit volgens die skool se spesifikasies en dan hang alles van die gewig en gehalte van die materiaal af, en hoeveel gebruik is vir elke grootte," sê hy.
By ander groot verskaffers wat vir elke prysklas sorg - Pep Stores, Ackermans en Woolworths - was die prysverskil groot, maar so ook die teikenmark en gehalte.
In die meegaande tabel word die kostes uiteengesit van basiese items wat 'n graad 1-leerling benodig.